Genova - Beseugna savei che dandose breiga co-o zeneise se vëgne à contatto co-i personaggi ciù stranfaläi. Tra i coscì diti “zeneixisti” se treuva de tutto: indipendentisti, fascisti, complottisti, integralisti cattòlichi, nostargichi da Repubrica, nostargichi di Savòia, ecc., con unn’erta perçentuale de balordi. O primmo che ò conosciuo in ordene de tempo – de zeneixista, no de balordo! – o l’è stæto o Françesco Ristori, prescidente de Conoscere Genova Onlus, unn’assoçiaçion ch’a l’à fæto parlâ de lê ancon che no l’è guæi, avendo sponciou perché se dedichesse à l’Ave Maria Zeneise un tocchettin de stradda da-e bande de Boccadase.
L’Ave Maria Zeneise cantâ da-a Roberta Alloisio:
Co-o Ristori, ch’o l’à a mæ etæ, se semmo conosciui inte l’inverno do 2011, quande stavo à Zena à studiâ a finansa. Parlando con un amigo, figgio de unna de ciù antighe famigge zeneixi – de quelle ch’an dæto di duxi a-a Repubbrica – vëgno à savei do Françesco, comme de persoña ch’a se interessa do zeneise. Me fasso dâ i contatti, ghe scrivo, e quarche giorno apreuvo se veddemmo a-a Foxe.
Femmo de belle vire, lì zu da ciassa Tommaxeo, e parlemmo ben ben: mi gh’aveivo aloa l’idea de inandiâ unna revista in zeneise: gh’aivo in cheu unna cösa tipo “l’Espresso”; lê o me diva che a cösa a ghe gustava, e o me portava l’exempio do giornaletto de l’Universcitæ, do quæ o l’ea stæto direttô, creddo. Gh’ea quarche problema de incomprenscion, se vedde, ma no pòsso asseguâ ch’a no fïse corpa mæ: de belle vòtte a parte do balordo finiscio pe fâla mi. No l’è manco da dî che no se n’è fæto ninte.
Tra unna cösa e l’atra no se semmo ciù visti. Fin à che un giorno, anni dòppo, un amigo o no me dixe: “ò conosciuo un çerto Françesco Ristori. O l’è un atro che comme ti o veu sarvâ o zeneise. Gh’ò dito de ciammâte”. Perfetto. Aloa se veddemmo, unn’atra vòtta, e inte quello momento (semmo inte l’inverno do 2014) l’idea a l’ea quella tiâ sciù un “Insituto da Lengua Ligure”, ò quarcösa de scimile, faxendo conto in sciâ conlaboraçion di Commun e de Pro Loco. Ne parlemmo, deçidemmo de provâghe, se scompartimmo i compiti e sgreiemmo dötrei giorni à mandâ ciù de trexento mail. N’avià rispòsto scì e no inta trei, doî di quæ con dî che no accapivan guæi ben de cöse a se trattesse. E coscì l’é finio e grendi conlaboraçioin tra mi e o mitico Françesco Ristori!
Lescico
Apreuvo: dopo, in seguito, successivo
Ben ben: molto Cheu
Avei in: avere in mente
Duxi: dogi
Inandiâ: avviare, mettere in piedi
Sgreiemmo: sprechiamo
Stranfaläi: bizzarri
Vire: giri
lij_Latn lij_Latn lij_Latn lij_Latn lij_Latn lij_Latn ita_Latn lij_Latn ita_Latn lij_Latn ita_Latn ita_Latn scn_Latn hat_Latn